Je Othenins de Bannens, fiz çay en arriers mons. Guyon de Bannens, chevaliers, fais savoir à touz... que je, non mie deceu ne baraté, ne menez par force ne par barat, mais de ma bone volunté, ay vendu, vende, quitte et outroie et delivre en nom de vendue pure et parfaite à mon amé signour mons. Jehan de Chalon, signour d’Allay, et à ses hoirs, tel partaige, tel droit, tel raison come y ai, puis et doy avoir, par quelque raison et par quelque droiture [que ce soit], ou peaige et en la conduite de Joigne, le chestel doudit mons. Jehan, pour treze livres d’estevenans, lesquex j’ay eu et receu de luy en deniers nombrez, et pour paiez m’en tieng; renunçant... En tesmoignaige de laquel chose, j’ay requis et fait metre en cex lettres les seaux de religious homes frere Jaique, abbé dou Mont-Sainte-Marie, de l’ordre de Citelx, et frere Guillaume, abbé de Goile, de l’orde saint Augustin... Ce fut fait l’an M CC octante et ouit, ou mois de janvier.